የኢትዮጵያ ኤሌክትሪክ ሃይል ኮርፖሬሽን በአዲስ አደረጃጀት ተዋቀረ
– የኢትዮጰያ ኤሌክትሪክ ሃይል ኮርፖሬሽን በአዲስ አደረጃጀት መዋቀሩን በምክትል ጠቅላይ ሚንስትር ማዕረግ የፋይናንስና ኢኮኖሚ ክላስተር አስተባባሪና የመገናኛ ኢንፎርሜሽን ቴክኖሎጅ ሚንስትሩ ዶክተር ደብረፅዮን ገብረሚካኤል ተናገሩ።የኮርፖሬሽኑ የቦርድ ሰብሳቢ ዶክተር ደብረፅዮን ገብረሚካኤል አወቃቀሩን አስመልክቶ ትናንት በሰጡት መግለጫ ኮርፖሬሽኑን ለሁለት መክፈል ያስፈለገው የተሻለ አገልግሎት ለመፍጠር ነው ብለዋል።አሁን የቀድሞው ለመባል የበቃውን የኢትዮጵያ ኤሌክትሪክ ሃይል ኮርፖሬሽንን በአዲስ አደረጃት ለመዋቀር በምክንያትነት ከተቀመጡት መካከል የኤሌክትሪክ ሃይል አቅርቦት መቆራረጥ፣ የተቀላጠፈ አገልግሎት እጥረትና እና የተገለጋዮች ቅሬታ ተጠቃሾቹ  ናቸው።የቦርድ ሰብሳቢው በዚህ የተነሳ ኮርፖሬሽኑ በቀድሞው አደረጃጃት መቀጠል እንደማይችል በጥናት መረጋገጡን ተናግረዋል።የሀገሪቱ የኤሌክትሪክ ሀይል አቅርቦት ማደግና የተገልጋዮች ፍላጎት ማሻቀብም ኮርፖሬሽንኑ በአዲስ መልክ ካልተደራጀ በስተቀር በቀድሞው መዋቅሩ ሊሰራቸው ስለማይችል የቀድሞ አደረጃጀቱን በአዲስ መቀየር እስፈላጊ በመሆኑ ኮርፖሬሽኑ በሁለት ተከፍሏል ነው ያሉት ሚነስትሩ።በአዲሱ አወቃቀር መሰረት ኮርፖሬሽኑ የኢትዮጰያ ኤሌክትሪክ ሃይልና የኢትዮጰያ ኤሌክትሪክ አገልግሎት ተብሎ ተዋቀሯል።እንደ ዶክተር ደብረፅዮን ዋና ተልዕኮውን የኤሌክትሪክ ሃይል አቅርቦትና ስርጭት መከታተል የሆነው የኢትዮጵያ ኤሌክትሪክ አገልግሎትም በውጭ ኩባንያ የሚመራ ሲሆን፥ ሶስት የህንድ ኩባንያዎች በአለም አቀፍ ጨረታ ተመርጠዋል።ኩባንያዎቹም ዘርፉን ለሁለት ዓመት ከስድሰት ወር የሚመሩት ሲሆን፥ ለአገልግሎታቸው በድምሩ 21 ሚልዮን የአሜሪካን ዶላር ይከፈላቸዋል።ኩባንያዎቹ  ጥራትና ቅልጥፍና ያለው አገልግሎት መስጠት እና የኤሌክትሪክ ሃይል ስርጭትን በተገቢው መንገድ የማዳረስ ግዴታ አለባቸው።ሁለተኛውና በሀገር ውስጥ ባለሞያዎች የሚመራው የኢትዮጰያ ኤሌክትሪክ ሃይል ደግሞ በሀገሪቱ  ውስጥ የሚካሄዱ የኤሌክትሪክ ሃይል ማመንጫ ግድቦችን በመከታተል ያስፈፅማል።ለዚህ ተቋም ዋና ሥራ አስፈጻሚ ሆነው የተሾሙት  የግልገል ጊቤ ሶስት ፕሮጀክት ሥራ አስኪያጅ የነበሩት ኢንጂነር አዜብ አስናቀ ናቸው።ይህ አካል አዲስ በተመረጡ  የስራ አስፈፃሚ አባላት የሚመራ ሲሆን፥ ይህም የሆነበት ምክንያት ቀድሞ የኢትዮጵያ ኤሌክትሪክ ሃይልን ሲያስተዳድር የነበረው አመራር ድክመት ስለነበረበት መሆኑን የቦርድ ሰብሳቢው ዶከተር ደብረፅዮን ተናግረዋል።ሚኒስትሩ እንዳሉት ከሁለቱም ዘርፎች የሚውጣጣና 22 አባላት ያሉት የስራ አስፈፃሚ ቦርድ በማቋቋም ከስራ አስፈፃሚ አባላቱ ውስጥ 17ቱ  ከውጭ ኩባንያዎቹ አምስቱ  ደግሞ ከሀገር ውስጥ ባለሞያዎች የሚወጣጡ ይሆናሉ።ከዚህ ባሻገር እስከ ትናንት እየሰሩ ከነበሩት 13 ሺ በላይ ሰራተኞች ላይ የሚጨመር የውጭ ሀገር ሰራተኛ አይኖርም። በአዲሱ አደረጃጀት መሰረትም ከ4 ሺህ በላይ ዜጎች አዲስ የስራ ዕድል እንደሚፈጠርም ዶክተር ደብረፅዮን ተናግረዋል።በአዲሱ አደረጃጀት ሁሉም የቀድሞው ኮርፖሬሽን ሰራተኞች በአዲስ የስራ መደባቸው ከተደለደሉና አዳዲሶቹ ኩባንያዎች አስፈላጊውን ጥናት ካጠናቀቁ በኋላ ተግባራዊ እንደሚደረግም ተናግረዋል።ሚንስትሩ እንዳመለከቱት ከላይ የተጠቀሱት ተግባራት በሁለትና ሶስት ወራት የሚጠናቀቁ መሆናቸውን በመናገር አዲሱ አሰራርም ከ2 እና 3 ወራት በኋላ ተግባራዊ እንደሚደረግ የኤፍ.ቢ.ሲ ዘገባ ያስረዳል።